TWPC กำไรปี 64 โต 7 เท่า ควัก 190 ลบ. จ่ายปันผล 0.2159 บ. ปักธงปี 65 ยอดขายทะลุหมื่นล้าน
TWPC โชว์ฟอร์มปี 64 กำไรโต 744% ควัก 190 ลบ. จ่ายปันผล ในอัตรา 0.2159 บ. เคาะจ่าย 20 พ.ค.นี้ อานิสงส์ส่งออกแป้งมันสำปะหลังโตแรง-ดีมานด์จีนทะลัก ปักธงปี 65 ยอดขายทะลุหมื่นล้าน

23 ก.พ. 2565

นายโฮ เรน ฮวา ประธานเจ้าหน้าที่บริหาร บริษัท ไทยวา จำกัด (มหาชน) หรือ TWPC ผู้ผลิตและส่งออกผลิตภัณฑ์แป้งมันสำปะหลัง และผู้นำตลาด โดยเฉพาะผลิตภัณฑ์วุ้นเส้นและเส้นก๋วยเตี๋ยว เปิดเผยว่า ผลการดำเนินงานงวดปี 2564 (สิ้นสุดวันที่ 31 ธันวาคม 2564) บริษัทฯ และบริษัทย่อยมีกำไรสุทธิส่วนที่เป็นของผู้ถือหุ้นมีกำไรสุทธิเท่ากับ 323 ล้านบาท เพิ่มขึ้น 285 ล้านบาท คิดเป็น 744% จากงวดเดียวกันของปีก่อนที่มีกำไรสุทธิอยู่ที่ 38 ล้านบาท
โดยปัจจัยสนับสนุนให้มีกำไรสุทธิเติบโตต่อเนื่อง เป็นผลมาจากรายได้จากการขาย จำนวน 9,105 ล้านบาท เพิ่มขึ้น 2,015 ล้านบาท หรือ 28% จากงวดเดียวกันของปีก่อนมีรายได้จากการขาย 7,090 ล้านบาท แบ่งเป็นรายได้จากธุรกิจแป้งมันสำปะหลัง (Native) 4,422 ล้านบาท รายได้จากธุรกิจแป้งมันสำปะหลังมูลค่าเพิ่ม (HVA) 2,910 ล้านบาท และรายได้จากธุรกิจอาหาร 1,767 ล้านบาท รวมถึง EBITDA จำนวน 969 ล้านบาท เพิ่มขึ้น 398 ล้านบาท หรือ 70% จากงวดเดียวกันของปีก่อน
ทั้งนี้จากผลการดำเนินงานที่ปรับตัวเพิ่มขึ้น คณะกรรมการบริษัท จึงได้มีมติอนุมัติให้จ่ายเงินปันผล สำหรับงวดปี 2564 ให้กับผู้ถือหุ้นเป็นเงินสด ในอัตราหุ้นละ 0.2159 บาท จำนวน 880.42 ล้านหุ้น รวมเป็นเงินปันผลทั้งสิ้น 190.08 ล้านบาท โดยกำหนดให้ผู้ถือหุ้นที่จะมีชื่อปรากฏ ณ วันกำหนดรายชื่อผู้ถือหุ้น (Record Date) ในวันที่ 3 พ.ค.2565 และกำหนดวันจ่ายเงินปันผล ในวันที่ 20 พ.ค.2565 ซึ่งจะเสนอในที่ประชุมผู้ถือหุ้นอนุมัติต่อไป
สำหรับทิศทางธุรกิจปีนี้ประเมินว่า ความต้องการในผลิตภัณฑ์แป้งมันสำปะหลังยังคงอยู่ในระดับสูงต่อเนื่องจากการนำไปใช้ในผลิตภัณฑ์อาหาร ขณะที่ราคาส่งออกแป้งมันสำปะหลังยังปรับตัวเพิ่มขึ้นได้ ตามความต้องการใช้แป้งมันสำปะหลังของตลาดชั้นนำอย่างประเทศจีน ส่วนปริมาณหัวมันสำปะหลังในฤดูการผลิตในปี 2564/2565 คาดว่าจะมีปริมาณอยู่ที่ 33.0 ล้านตัน เพิ่มขึ้น 4% จากช่วงเดียวกันของปีก่อน เนื่องจากปริมาณน้ำฝนที่เอื้ออำนวยต่อการเจริญเติบโตของมันสำปะหลัง พร้อมเริ่มรับรู้รายได้จากธุรกิจใหม่ Bioplastic ซึ่งทำให้บริษัทคาดการณ์ว่า ภาพรวมผลการดำเนินงานปีนี้ จะสามารถเติบโตได้ Double digit หรือยอดขายแตะระดับ 1 หมื่นล้านบาท
“ภาพรวมธุรกิจของบริษัทฯ ปีที่ผ่านมาถือว่ามีทิศทางการเติบโตดีทั้งอุตสาหกรรมแป้งมันสำปะหลังและธุรกิจอาหาร สะท้อนให้เห็นจากผลการดำเนินงานปี 2564 ที่เติบโตอย่างโดดเด่น  ซึ่งแนวโน้มการส่งออกปีนี้คาดว่าจะโตต่อเนื่อง รวมถึงจะมีการขยายการส่งออกไปยังประเทศอื่นๆ นอกจากจีนและไต้หวันมากขึ้น เช่น สหรัฐฯ และสหภาพยุโรป ขณะเดียวกันเชื่อว่าแนวโน้มความต้องการผลิตภัณฑ์แป้งมันสำปะหลัง และความต้องการผลิตภัณฑ์อาหารในปีนี้ ยังคงเติบโตอย่างแข็งแกร่งทั่วโลก อันจะส่งผลให้ผลการดำเนินงานในอนาคตอีกด้วย” นายโฮ เรน ฮวา กล่าว